CELEX: 32015D2428
Language: fi
Date: 2015-12-10 00:00:00
Title: Neuvoston täytäntöönpanopäätös (EU) 2015/2428, annettu 10 päivänä joulukuuta 2015, päätöksen 2009/791/EY ja täytäntöönpanopäätöksen 2009/1013/EU muuttamisesta koskien luvan antamista Saksalle ja Itävallalle jatkaa yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeavaa toimenpidettä

22.12.2015   
            
            
               FI
            
            
               Euroopan unionin virallinen lehti
            
            
               L 334/12
            
         NEUVOSTON TÄYTÄNTÖÖNPANOPÄÄTÖS (EU) 2015/2428,
   annettu 10 päivänä joulukuuta 2015,
   päätöksen 2009/791/EY ja täytäntöönpanopäätöksen 2009/1013/EU muuttamisesta koskien luvan antamista Saksalle ja Itävallalle jatkaa yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeavaa toimenpidettä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 291 artiklan 2 kohdan,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Saksalle myönnettiin poikkeava toimenpide neuvoston päätöksellä 2009/791/EY (2) ja Itävallalle neuvoston täytäntöönpanopäätöksellä 2009/1013/EU (3). Poikkeavan toimenpiteen soveltamista jatkettiin neuvoston täytäntöönpanopäätöksellä 2012/705/EU (4)31 päivään joulukuuta 2015.
            
         
               (2)
            
            
               Poikkeava toimenpide poikkeaa direktiivin 2006/112/EY 168 ja 168 a artiklasta, jotka koskevat verovelvollisen oikeutta vähentää arvonlisävero, joka on kannettu verovelvollisen verollisia liiketoimiaan varten vastaanottamien tavaroiden luovutuksista ja palvelujen suorituksista. Poikkeavan toimenpiteen tarkoituksena on sulkea kokonaan arvonlisäveron vähennysoikeuden ulkopuolelle sellaisista tavaroista ja palveluista maksettava arvonlisävero, joiden käytostä yli 90 prosenttia on verovelvollisen tai tämän työntekijöiden yksityistä käyttöä tai yleisesti muuta kuin yrityskäyttöä.
            
         
               (3)
            
            
               Jotta otettaisiin huomioon unionin tuomioistuimen oikeuskäytäntö, jonka mukaan tuotantopanoksiin sisältyvää arvonlisäveroa, joka liittyy verovelvolliselle aiheutuviin kustannuksiin, ei voida vähentää, jos se liittyy toimiin, jotka niiden muu kuin liiketoiminnallinen luonne huomioon otettuna eivät kuulu direktiivin 2006/112/EY soveltamisalaan, on aiheellista selventää, että poikkeavaa toimenpidettä sovelletaan myös tavaroihin ja palveluihin, joita käytetään muuhun kuin liiketoimintaan.
            
         
               (4)
            
            
               Poikkeavan toimenpiteen tavoitteena on yksinkertaistaa verotusta ja veronkantoa. Toimenpide vaikuttaa ainoastaan vähäisessä määrin lopullisessa kulutusvaiheessa kannettavan veron määrään.
            
         
               (5)
            
            
               Saksa pyysi 16 päivänä maaliskuuta 2015 ja Itävalta 19 päivänä maaliskuuta 2015 komissiossa saapuneiksi kirjatuilla kirjeillä lupaa poikkeavan toimenpiteen soveltamisen jatkamiseen.
            
         
               (6)
            
            
               Komissio on direktiivin 2006/112/EY 395 artiklan 2 kohdan toisen alakohdan mukaisesti antanut Itävallan ja Saksan hakemukset tiedoksi muille jäsenvaltioille 15 päivänä syyskuuta 2015 päivätyillä kirjeillä. Komissio on ilmoittanut Itävallalle ja Saksalle 17 päivänä syyskuuta 2015 päivätyillä kirjeillä saaneensa kaikki hakemusten arviointia varten tarpeellisina pitämänsä tiedot.
            
         
               (7)
            
            
               Itävallan ja Saksan toimittamien tietojen mukaan nykyisen poikkeavan toimenpiteen soveltamisen perusteena ollut oikeudellinen ja tosiasiallinen tilanne on pysynyt muuttumattomana. Itävallalle ja Saksalle olisi sen vuoksi annettava lupa jatkaa tämän poikkeavan toimenpiteen soveltamista määräajan, joka päättyy 31 päivänä joulukuuta 2018, jotta poikkeavan toimenpiteen tarpeellisuutta ja tehokkuutta samoin kuin yrityskäytön ja muun kuin yrityskäytön välistä prosenttiosuutta voidaan tarkastella uudelleen.
            
         
               (8)
            
            
               Jos Itävalta tai Saksa katsoo, että poikkeavaa toimenpidettä on tarpeen jatkaa vielä vuoden 2018 jälkeen, kyseisen jäsenvaltion olisi toimitettava komissiolle poikkeavan toimenpiteen soveltamista koskeva kertomus, johon sisältyy sovelletun prosenttiosuuden uudelleentarkastelu, sekä poikkeavan toimenpiteen jatkamista koskeva hakemus, viimeistään 31 päivänä maaliskuuta 2018, jotta komissiolle jää riittävästi aikaa tutkia hakemusta.
            
         
               (9)
            
            
               Poikkeavalla toimenpiteillä on vähäinen vaikutus lopullisessa kulutusvaiheessa kannettavan arvonlisäveron kokonaismäärään, eivätkä ne vaikuta kielteisesti arvonlisäverosta saataviin unionin omiin varoihin.
            
         
               (10)
            
            
               Näin ollen päätös 2009/791/EY ja täytäntöönpanopäätös 2009/1013/EU olisi muutettava tämän mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2009/791/EY 1 ja 2 artikla seuraavasti:
   
      ”1 artikla
      Poiketen siitä, mitä direktiivin 2006/112/EY 168 ja 168 a artiklassa säädetään, Saksalle annetaan lupa sulkea kokonaan vähennysoikeuden ulkopuolelle tavaroista ja palveluista maksettava arvonlisävero, jos niistä yli 90 prosenttia käytetään verovelvollisen tai tämän työntekijöiden yksityisiin tarpeisiin tai yleisemmin muuhun kuin yrityskäyttöön tai muuhun kuin liiketoimintaan.
      2 artikla
      Tämän päätöksen voimassaolo päättyy 31 päivänä joulukuuta 2018.
      Mahdollinen hakemus tässä päätöksessä tarkoitetun poikkeavan toimenpiteen voimassaolon jatkamiseksi on jätettävä komissiolle viimeistään 31 päivänä maaliskuuta 2018.
      Tällaiseen hakemukseen on liitettävä tämän toimenpiteen soveltamista koskeva kertomus, jossa tarkastellaan uudelleen prosenttiosuutta, jota tämän päätöksen perusteella sovelletaan arvonlisäveron vähennysoikeuteen.”
   
   2 artikla
   Korvataan täytäntöönpanopäätöksen 2009/1013/EU 1 ja 2 artikla seuraavasti:
   
      ”1 artikla
      Poiketen siitä, mitä direktiivin 2006/112/EY 168 ja 168 a artiklassa säädetään, Itävallalle annetaan lupa sulkea kokonaan vähennysoikeuden ulkopuolelle tavaroista ja palveluista maksettava arvonlisävero, jos niistä yli 90 prosenttia käytetään verovelvollisen tai tämän työntekijöiden yksityisiin tarpeisiin tai yleisemmin muuhun kuin yrityskäyttöön tai muuhun kuin liiketoimintaan.
      2 artikla
      Tämän päätöksen voimassaolo päättyy 31 päivänä joulukuuta 2018.
      Mahdollinen hakemus tässä päätöksessä tarkoitetun poikkeavan toimenpiteen voimassaolon jatkamiseksi on jätettävä komissiolle viimeistään 31 päivänä maaliskuuta 2018.
      Tällaiseen hakemukseen on liitettävä tämän toimenpiteen soveltamista koskeva kertomus, jossa tarkastellaan uudelleen prosenttiosuutta, jota tämän päätöksen perusteella sovelletaan arvonlisäveron vähennysoikeuteen.”
   
   3 artikla
   Tätä päätöstä sovelletaan 1 päivästä tammikuuta 2016.
   4 artikla
   Tämä päätös on osoitettu Saksan liittotasavallalle ja Itävallan tasavallalle.
   
      Tehty Brysselissä 10 päivänä joulukuuta 2015.
      
         
            Neuvoston puolesta
         
         
            Puheenjohtaja
         
         F. BAUSCH
      
   
   
      (1)  EUVL L 347, 11.12.2006, s. 1.
   
      (2)  Neuvoston päätös 2009/791/EY, tehty 20 päivänä lokakuuta 2009, luvan antamisesta Saksan liittotasavallalle jatkaa yhteisestä arvonlisäverojärjestelmästä annetun direktiivin 2006/112/EY 168 artiklasta poikkeavaa toimenpidettä (EUVL L 283, 30.10.2009, s. 55).
   
      (3)  Neuvoston täytäntöönpanopäätös 2009/1013/EU, tehty 22 päivänä joulukuuta 2009, luvan antamisesta Itävallan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 168 artiklasta poikkeavan toimenpiteen soveltamista (EUVL L 348, 29.12.2009, s. 21).
   
      (4)  Neuvoston täytäntöönpanopäätös 2012/705/EU, annettu 13 päivänä marraskuuta 2012, luvan antamisesta Saksalle ja Itävallalle jatkaa yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeavaa toimenpidettä tehtyjen päätöksen 2009/791/EY ja täytäntöönpanopäätöksen 2009/1013/EU muuttamisesta (EUVL L 319, 16.11.2012, s. 8).